Document ID: 32006R0261

KOMISJONI MÄÄRUS (EÜ) nr 261/2006,
15. veebruar 2006,
millega muudetakse määrust (EÜ) nr 753/2002, milles sätestatakse teatavad nõukogu määruse (EÜ) nr 1493/1999 rakenduseeskirjad teatavate veinisektori toodete kirjeldamise, nimetamise, esitlemise ja kaitse osas
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 17. mai 1999. aasta määrust (EÜ) nr 1493/1999 veinituru ühise korralduse kohta, (1) eriti selle artiklit 53,
ning arvestades järgmist:
(1)
Vastavalt komisjoni määruse (EÜ) nr 753/2002 (2) artikli 37 lõike 1 punkti e alapunktile ii võivad kolmandad riigid valikuliste üksikasjadena kasutada kõnealuse määruse III lisas loetletud täiendavaid traditsioonilisi nimetusi, kui kõnealuses artiklis sätestatud tingimused on täidetud.
(2)
Lõuna-Aafrika on esitanud taotluse ühenduse turul nimetuste “ruby”, “tawny” ja “vintage” kasutamiseks. Kõnealuseid nimetusi, mis on identsed määruse (EÜ) nr 753/2002 III lisas loetletud ühenduse täiendavate traditsiooniliste nimetustega, kasutatakse kangendatud veinide puhul, need on Lõuna-Aafrikas reguleeritud ja neid on selle riigi territooriumil traditsiooniliselt kasutatud rohkem kui kümme aastat. Kuna need nimetused on rangelt määratletud samaväärsel viisil nagu teatavate ühenduse veinide puhul ja neid kasutatakse kõnealuste veinide tõelist päritolukohta tähistavatel etikettidel, ei saa nende kasutamine tarbijat seega eksitada. Järelikult tuleks lubada nende kasutamist ühenduse turul.
(3)
Seepärast tuleks määrust (EÜ) nr 753/2002 vastavalt muuta.
(4)
Käesoleva määrusega ette nähtud meetmed on kooskõlas veinituru korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 753/2002 muudetakse järgmiselt.
1.
III lisa Portugalile viitav osa asendatakse käesoleva määruse I lisas esitatud tekstiga;
2.
IX lisa asendatakse käesoleva määruse II lisa tekstiga.
Artikkel 2
Käesolev määrus jõustub seitsmendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 15. veebruar 2006

Labels: 3
18
17
6